O nouă televiziune s-a lansat sâmbătă, 30 martie 2024, la scurt timp după ce în spațiul public s-a aflat că, în vara anului curent, un post TV sportiv va fi închis. Ce emisiuni vor putea urmări românii pe micile ecrane. Un eveniment de interes va fi difuzat începând cu ora 16:00.
Vineri, 29 martie, a fost făcută publică informația potrivit căreia, după 18 ani, România pierde o televiziune de sport. Angajații Orange Sport au fost anunțați printr-un e-mail din partea administratorului Orlando Nicoară că postul TV se va închide, urmând să aibă loc concedieri.
Telespectatorii nu prevedeau această schimbare, Orange Sport având transmisiuni zilnice pe trei canale. În zilele aglomerate pe plan sportiv, se rula pe patru canale, cea mai importantă competiția difuzată fiind SuperLiga, urmată de Champions League, precum și de întâlniri de la Serie A, Bundesliga și Ligue 1.
Între timp, apare o nouă televiziune în România. Tot pe sport. Este vorba despre canalul TVR Sport, care a intrat în emisie sâmbătă, 30 martie 2024, la ora 07:00. Primul meci difuzat în direct pe micile ecrane va fi cel dintre Rapid și CSM București, la volei feminin, programat la ora 16:00.
"Misiunea TVR SPORT este să aducă aproape de români şi mai ales de tineri nu doar acele sporturi privilegiate şi răsfăţate cu audienţe de milioane de telespectatori, ci toate sporturile, astfel încât campioni din toate domeniile să ajungă să devină modele pentru noua generație şi să îndemne cât mai mulţi români să-şi amintească faptul că soluţiile la o mulţime dintre problemele vieţii contemporane trec prin sport", a declarat Dan-Cristian Turturică, Preşedinte – Director General al TVR, la Gala Sportului Românesc.
TVR Sport poate fi recepționat pe mai multe căi, inclusiv digital terestru, cablu și satelit, potrivit informațiilor comunicate de reprezentanții televiziunii publice, după cum urmează:
Pe TVR Sport pot fi urmărite minimum trei emisiuni: Ora de sport, Ora olimpică și Podcasturile TVR Sport. Reprezentanții canalului de televiziune au anunțat că vor difuza și Jocurile Olimpice de la Paris, din vara lui 2024, însă doar parțial, fiindcă drepturile integrale aparțin EuroSport.